**ritual**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ca într-un ritual biblic

pe marginea patului

dimineaţa porneşte la manivelă

inima mea pe baterii

mai are o liniuţă anorexică

azi amintirile de sub pat urcă

mai uşor până la tine

e totuşi greu de ajuns

aşa înconjurat de spaimă

mai ales cu alzheimer ăsta

instalat comod pe locul de la geam

mă tutuieşte îmi bea trecutul

ca pe limonadă

doamne ce linişte e în creierul meu

creşte ceva uriaş spune neurologul

măcar de-ar fi crescut

în pantaloni doctore

zic

între două ventilaţii mecanice

o cruce de inox mare

a ieşit deja din mintea mea

urcă nestingherită spre neant

când va străluci în soarele plin

al sfârșitului

citește pe ea

cele două cuvinte scrijelite

cu migala suferinţei

sunt ultimele pe care le știu

de care îmi amintesc iubito

apoi dormi mai departe

în lumea viselor tale

totul e atât de frumos